Salomóŋ mɔ́n Dávid, á ngāyə́m á kpím êtɔá ńkúkúmá dzíé; Ǹtondôbə Zambá wōē á ngābə́ ai nyé, a bɔ̌ fə̄ nâ dúmá díé á kə kwí á yób étēde. Fəg Salomóŋ 2Salomóŋ á ngākɔ́bɔ ai Ísraɛ̂l ásə ai bədzóē yā bakúda, ai bədzóē yā miǹtɛd, ai bətsíg míńtól, ai bətə́bə̄ bə́ ósú bə́sə̄ yā Ísraɛ̂l ásə, bədzóē yā məndá mə́ bod. 3Ńdɔ Salomóŋ bân ekóán áyɔŋ ésə̄ bə́ ngákə̄ ékōndóg yā Gabaon; é vóm ébə̌m átóbán ai Zambá yā Mósɛs, etúgā Ńtondôbə, a ngálóŋ á ńkód ńnam é ngábə́. 4Hədá Dávid a ngávaa árə́ka amvóé Zambá á Kiryath Yéarim a kə́ ai nyé é vóm á ngākom nyé áfōla amú á ngālóŋ nye ebə̌m á Yērúzalɛm. 5Alatâr mvɔ́d yā Betsalel, mɔ́n Uri, mɔ́n Hur, a ngákom, a ngábə́ wē, ósū étɔbɔgɔ Ńtondôbə, ényē Salomóŋ ai ekóan ayɔŋ bə́ dzə́ŋə. 6Ńdɔ Salomóŋ á ngābɛ́d álatâr á mís mə́ Ńtondôbə, alatâr te a ngábə́ êbə̌m bikóan, ńdɔ á ngātúni akúdā[1] bíyə́m yā bádígi étēde. 7Alú tē, ńdɔ Zambá á ngāyénē ábə Salomóŋ, nyé ai nyé nâ: “Sílígí ! Dzé mə̄ nə́ wa dzǎm və̄ ?” 8Ńdɔ Salomóŋ á ngāyalan Zambá nâ: “Wǎ ó ngāsyéan ai ésīā wama Dávid ai abuí ḿbaalán mətǐŋ o tə́lé fə ma ǹkúkúmá á mənyian móé. 9Étɔ̄á dzī, ǎ Ńtondôbə Zambá, é ngaagá dzoe yǎ ó ngākag Dávid ésīá wama é tóban hḿ, amú wǎ ó ngātə́le ma ǹkúkúmá áyɔ̌ŋ yā á nə́ ábuí dī anə́ ḿbūlúg yā sí mətsɔ́. 10Étɔ̄á dzī, váá ma fəg ai m̀bəmbə ǹyəmán mam ású yə̄ nâ mə́ yə́m tɔ́ŋɔlɔ̌ māmēn á mís mə́ áyɔŋ dí. Amú zá á nə̄ dzǎm dzóē áyɔŋ dóe, abím ánén ayɔ̌ŋ tē ?” 11Ńdɔ Zambá á ngāyalan Salomóŋ nâ: “Ḿból hḿ ō tám nálā á ńnə̄m woe, wǎ ndzí kig ma dzai byə́m bí sí ai akúmá, ai olugú, ngə́ áwū[2] miǹzízíŋ míé, tɔ ádzaí kig ayǎb ényiŋ, ǒ ngadzai ma və fəg ai ǹyəmán mam nâ ó dzóe bod bámā yā mə̄ tə́lé wa ǹkúkúmá wábán, 12ńdɔ̄ hḿ mavə́ wa fəg ai ǹyəmán mam, mavə́ fə wa akúmá, byə́m bí mɔ́ ai olugú, abím yā tɔ ǹkúkúmá m̀bɔ́g yā míńkúkúmá mí ngábə́ wā ósū, tɔ m̀bɔ́g yā émí mí ngāsɔ̄ wā á mvús wāngābǐ kig.”